
E L Ő T E R J E S Z T É S

Sülysáp Nagyközség Önkormányzata Képviselő-testületének

2011. április 14-én tartandó munkaterv szerinti ülésére

5. napirendhez

Tárgy:
Fogorvosi körzetek 2010. évi munkájáról szóló beszámolók megtárgyalása
Tisztelt Képviselő-testület!

A helyi önkormányzatokról szóló 1990. évi LXV. törvény 8. § (4) bekezdése, valamint az egészségügyről szóló 1997. évi CLIV. törvény 152. § (1) bekezdése alapján a helyi önkormányzatok feladata az egészségügyi alapellátások körében a háziorvosi, a házi gyermekorvosi, a fogorvosi és a védőnői ellátásról gondoskodni, amit önkormányzatunk – a védőnői ellátás kivételével – feladat-ellátási szerződések keretében biztosít.

A megfelelő ellátás fenntartása érdekében elengedhetetlen a folyamatos tájékozódás a különböző egészségügyi területeken folyó munkáról, ezért évről évre bekérjük a településünkön működő egészségügyi szakemberek beszámolóit a szakterületük állapotáról.

Jelen előterjesztés keretén belül kérem a fogorvosi körzetek beszámolóinak szíves megtárgyalását és elfogadását.

…/2011. (IV. 14.) ÖKT határozati javaslat

Sülysáp Nagyközség Önkormányzatának Képviselő-testülete
1./ Dr. Kerekes Sándor fogorvos beszámolóját az I. sz. fogorvosi körzet 2010. évi munkájáról elfogadja,

2./ Dr. Glonek Ibolya fogorvos beszámolóját az II. sz. fogorvosi körzet 2010. évi munkájáról elfogadja.
Határidő: azonnal
Felelős: polgármester
Sülysáp, 2011. április 6.

Horinka László s.k.


Polgármester
Beszámoló

a Fő u. 6. sz. alatti fogászati szakrendelés 2010-2011 I. negyedévi működéséről.

Rendelőnkben, a beszámolási időszakban 3300 felnőtt, illetve a gyermek-, és ifjúsági fogászat keretében 1200, 18 év alatti beteget láttunk el. Ez a felnőttek vonatkozásában átlagosan napi 16-18 beteg, az ifjúsági fogászat esetében változó, a tanév ideje alatt magasabb számú, a nyári szünetben pedig kevesebb.

Rendelőnkben 4 szakorvos dolgozik, Dr. Kerekes Sándor intézményvezető, Dr. Nagy Nóra gyermek-és ifjúsági fogszakorvos, dr. Kerekes Zsuzsanna fogorvos, Dr. Perjési Tímea fogszakorvos (heti 1 alkalommal), valamint Dr. Piros Zsuzsanna fogszabályzó fogszakorvos.

Betegforgalmunk kiegyensúlyozott, munkatársaink száma növekedett, heti 30 órában rendel Dr. Kerekes Zsuzsanna fogorvos. A doktornő az iskolafogászati ellátásban is részt vesz, így az a probléma részben megoldódott, hogy az osztályok várakozási ideje hosszú legyen, amennyiben ellátást is akarunk végezni a gyermekeken. Az ifjúsági fogászat keretében végzett beavatkozásaink mind a felhasznált anyagok, mind az ellátás tekintetében objektív megítélésem szerint magas színvonalúak, ennek ellenére egyre jobban terjed a szülők és a gyerekek körében, hogy a kezelést nem veszik igénybe. 

Ez már a felsős osztályok tanulóinak mintegy 30 %-át érinti. A gyermek kikérdezése során kiderül, hogy nincs fogorvosa, nem is volt sehol, nem is tervezik a máshol való megjelenést, csak egyszerűen a gyereknek nincs kedve. A szülő ebben sajnos a gyerek partnere.   Az egészségtudatosság terén még óriási hiányosságok mutatkoznak. Az iskolákkal az együttműködésünk példaszerű és problémamentes, az intézmények mindent megtesznek, hogy a gyerekek minél többször jelenjenek meg csoportosan a fogászaton, de sajnos ennek határt szab, hogy a Társadalombiztosítás évente csak 2 megjelenést finanszíroz.

A fogászati rendelő működtetése ugyanazokkal a problémákkal küszködik, mint bármelyik közintézmény. A rezsiköltségek meredeken emelkednek, ezzel szemben a TB finanszírozásunk havi 200 ezer forinttal csökkent. Az idei évben újabb adminisztrációs feladatot tűztek ki a számunkra, a rendelőknek egy „infekciókontroll „c. protokollt kell készíteni, ennek megbízott felelősével együtt, aki természetesen ezt a feladatot csak megfelelő tanfolyam elvégzésével láthatja el. Sajnos majdnem minden hónapban foglalkoznunk kell valami meglehetősen szükségtelen adminisztrációs feladat elvégzésével, ami a betegellátásban teljesen felesleges. 

Rendelőnkben fogszabályzó szakellátás is folyik. Dr. Piros Zsuzsanna fogszabályzó szakorvos végzi, havi 2 alkalommal. Ez kb. 50 fogszabályzó paciens ellátására ad lehetőséget havonta. Az igény a rendelésre, miután TB finanszírozott, óriási lenne, de csak ezt a 2 napot engedélyezi a TB. 

A felnőtt ellátásban különösen a nyugdíjasoknál a Társadalombiztosítás terhére készült pótlás készítésekor a fogtechnikák részéről kb. 30 %-os áremelkedés következett be. Ez az ár még így is a magán árak töredéke (egy teljes felső kivehető pótlás kb. 25.000,- Ft. TB-re.)

Novemberre vagy a jövő év elejére várható egy nagyobb szabású reform csomag, aminek tartalmáról csak szerény információink vannak, de úgy tűnik, hogy szűkíteni fogja a TB támogatott beavatkozások körét.

Sülysáp, 2011. április. 4.


Dr. Kerekes Sándor


intézményvezető

